P. Hrušovský, podpredseda NR SR: (2002-05-16):
M. Ftáčnik, poslanec: Vážený pán podpredseda, vážený pán minister, vážené panie poslankyne a páni poslanci. Nie som odborníkom na problematiku rodičovského príspevku, ale pokúsim sa tu tlmočiť názory expertov Sociálnodemokratickej alternatívy, pani poslankyňa to uhádla. Myslím, že to nie je žiadne tajomstvo. Patrí to, aby tu zazneli prípadne aj iné názory. Mám k tomu, samozrejme, aj jeden pozmeňujúci návrh, ktorý by mal smerovať k tomu, aby sme zvážili, či nie je možné upraviť jednu časť tohto zákona. K návrh o rodičovskom príspevku sa chcem vyjadriť k tej časti, ktorá sa týka poberania dávky k pracujúcemu rodičovi. Ak rodič pracuje, študuje na strednej alebo vysokej škole, návrh, ktorý predkladá ministerstvo práce, sociálnych vecí a rodiny v § 3 ods. 2 písm. a) predpokladá, že rodič nemôže zveriť dieťa do starostlivosti detských jaslí, materskej škôlky alebo iného zariadenia. Môže ho ale zveriť inej plnoletej osobe, ktorá sa riadne o dieťa stará. To znamená, tou dospelou osobou môže byť napríklad brat dieťaťa, ak je teda dospelý, sestra, babička, iný príbuzný, suseda, jednoducho dospelý človek, ktorý preberie individuálnu starostlivosť o dieťa, pričom sa, samozrejme, zníži tá dávka z 3 790 na 1 200 korún. Je teda vylúčené to, aby mohol zveriť rodič dieťa do starostlivosti detských jaslí, pripúšťa sa to iba v písm. c), ak ide o rodičov, ktorí sú ťažko zdravotne postihnutí (zaznel zvuk časomiery), to znamená majú problémy starať sa o dieťa. Z nášho pohľadu je táto časť návrhu istým spôsobom diskriminačná, pretože na jednej strane spochybňuje kompetenciu iných dospelých osôb, to sú najmä pracovníčky detských jaslí, starať sa adekvátne o deti, na druhej strane predpokladá, že iná dospelá osoba, sú to tie, ktoré som menoval, najmä príbuzní, známi alebo proste iné dospelé osoby, je kompetentná starať sa o dieťa. Kontrola, akým spôsobom táto starostlivosť prebieha, fakticky absentuje a spoliehame sa len na to, že ak je individuálna, tak je dobrá, ak je kolektívna, tak jednoducho dobrá nie je. Z nášho pohľadu teda ide o pokračovanie v istej likvidácii verejných služieb vo vzťahu k pracujúcim rodičom s malými deťmi, konkrétne teda o detské jasle. Iste si pamätáte, že začiatkom 90. rokov rozhodol štát o presune detských jaslí na samosprávy, na obce a fakticky väčšina týchto zariadení zanikla. Obce nemali finančné prostriedky na to, aby to sanovali z vlastných zdrojov, rodičia neboli schopní platiť často veľmi vysoké finančné čiastky, boli spomínané čiastky okolo sedem a viac tisíc korún, najmä v podmienkach Bratislavy, to znamená rodiny si nemohli dovoliť platiť tieto čiastky a dať svoje deti do jaslí. Akokoľvek môžeme hovoriť o chorobnosti, o problémoch a na druhej strane táto verejná služba jednoducho v tejto chvíli absentuje. Pritom o význame predškolských zariadení pre sociálnu integráciu detí a rozvoj ich schopností učiť sa po celý život hovoria aj odporúčania Rady Európy, ktoré sú venované dennej starostlivosti o deti. Existuje návrh vypracovaný Fórom pre deti a rodinu pri Rade Európy o vplyve predškolských zariadení na vývoj detí, ktorý bude koncom mája predložený Výboru ministrov Rady Európy na schválenie. Z tohto pohľadu možno povedať, že táto diskusia vlastne patrí do kontextu širšej diskusie o vytváraní komplexného systému rodinnej politiky, ktorý zohľadňuje na jednej strane najlepší záujem dieťaťa, tak ako je definovaný v dohovore o právach dieťaťa, na druhej strane potreby rodičov, ktorí chcú pracovať a, samozrejme, mať pritom rodinu. Dovoľte mi teraz predniesť pozmeňujúci návrh, ktorý by mal istým spôsobom pozmeniť tú dikciu v § 3 ods. 2 písm. a). Navrhujem, aby písm. a) znelo nasledovne: „Rodič, teda ten, kto je poberateľom a má nárok na rodičovský príspevok, je rodič počas výkonu zárobkovej činnosti alebo štúdia na strednej škole, alebo na vysokej škole, ak zabezpečí potrebnú starostlivosť o dieťa inou plnoletou osobou,“ potiaľ tá dikcia je zhodná s tým, čo je v texte zákona z ministerstva a ďalšia časť textu je zmenená: „Alebo dieťa umiestni v jasliach, materskej škole, alebo v inom obdobnom zariadení, najviac na štyri hodiny denne.“ To znamená, nezakazuje sa umiestniť, ale, naopak, sa to umožňuje, ale limituje sa to časom. Odôvodnenie, ktoré si vyžaduje pozmeňujúci návrh podpísaný 15 poslancami, je nasledovné. Navrhované znenie podmienky starostlivosti rodiča o dieťa umožňuje, aby sa o dieťa starala iná osoba, ale neumožňuje, aby dieťa bolo v starostlivosti tých, ktorí na takúto starostlivosť majú potrebné vzdelanie a kvalifikáciu. V navrhovanom pozmeňujúcom návrhu sa navrhuje umožniť v rámci starostlivosti aj rodičovi, ktorý pracuje, aby umiestnil dieťa do špecializovaného školského zariadenia, pričom je to limitované na štyri hodiny denne, aby to bolo zosúladené aj s písm. d) tohto paragrafu a ods. 2 a viedol sa rodič k tomu, aby časť starostlivosti zabezpečil osobne. To je zdôvodnenie pozmeňujúceho návrhu, ktorý predkladám ctenej snemovni na posúdenie a na hlasovanie. Ďakujem pekne za pozornosť.